Elias Akselsen

Elias Marenius Akselsen (født 1947 på Årnes) er en norsk vokalist og tradisjonsformidler, kjent fra flere plateutgivelser.

Akselsen tilhører den nasjonale minoriteten tater (romani). Han er oldebarn av Stor-Johan og grandnevø av «Tater-Milla».

Liv og virke
Sammen med familien ble han i oppveksten utsatt for forfølgelse av myndigheter og kirken. Som tenåring dro han derfor til Sverige. I Sverige var han på vandring gjennom store deler av 1960- og 1970-årene. Her samarbeidet han også blant annet med trubadurene Cornelis Vreeswijk og Fred Åkerström. Han returnerte til Norge og startet en omfattende tradisjonsformidling med flere plateutgivelser.

Akselsen har også opptrådt på konsert sammen med Stian Carstensen på Kongsberg Jazzfestival, der Akselsen for øvrig også opptrådte sammen med Ravi og DJ Løv. Han har opptrådt på Telemarkfestivalen, og Spellemannprisen 2002, hvor han også ble nominert i visesang for albumet Hjemlandsklokker. Han ble også nominert til Spellemannprisen 2003 i samme klasse for Her kommer dine arme små og til Spellemannprisen 2022 i klassen tradisjonsmusikk for Horta sammen med Ola Kvernberg og Stian Carstensen.

I 2000 innledet han et nært samarbeid med produsenten Sigbjørn Tveite i plateselskapet Via Music. Tveite har sammen med den norsk-canadiske filmfotografen Benjamin Loeb laget TV-dokumentaren En tater på vandring (NRK 2012) om Akselsens liv. Akselsen har også medvirket i dokumentarfilmen Tradra – i går ble jeg tater, som er regissert av Karoline Frogner og hadde premiere i 2004.

NRK-serien Kampen For Tilværelsen brukte hans låt «Hva Gjorde Du Med Ditt Liv, Tommy» som introsang.

Akselsen ble utnevnt til statsstipendiat i 2010. Han mottok Norsk kulturråds ærespris i 2023.

Elias Akselsen er enkemann og har tre barn, deriblant musikeren Veronica Akselsen. Han er bosatt på Skarnes i Hedmark. Akselsen er også engasjert som lekpredikant i Pinsebevegelsen.

Utgivelser 
 2002: Hjemlandsklokker – religiøse taterviser, Via Music – med Stian Carstensen 
 2000: Barn av den bortglemte rase, Sylvartun Folkemusikk – med Hulda Johansen i opptak 
 2003: Her kommer dine arme små, Via Music – med Stian Carstensen, Finn Guttormsen, Dag Wolf m.fl.
 2004: Høstdrømmer, Via Music – med Gjertrud Øklands sigøynerorkester 
 2005: O, Jesus, du som fyller alt og alle, Via Music – sanger av Aage Samuelsen, med Finn Guttormsen, Stian Carstensen og Knut Hem 
 2007: Vandringsmannens beste (samleplate), Via Music 
 2012: Blå julegleder (juleplate), Grammofon  – sammen med Akselsens barn Kristine Johansen, Veronica Akselsen Lillesveen og Stig Akselsen 
 2015: Velkommen hjem (juleplate), Grammofon – sammen med Akselsens barn Kristine Johansen, Veronica Akselsen Lillesveen og Stig Akselsen 
 2012: Levd Liv, Intro Music – med Betty Stjernen og Børge Pedersen 
 2013: Sanger jeg har møtt, Grammofon
 2019: Ved leirbålet, Grammofon
 2022: Horta, Skøyerstaten – med Ola Kvernberg og Stian Carstensen

Priser 
 NRK P2s folkemusikkpris i 2001
 Hedmark fylkeskommunes kulturpris 2003
 Rff-prisen fra Rådet for folkemusikk og folkedans 2008
 Blanche Majors Forsoningspris tildelt Akselsen i 2008
 statsstipendiat fra 2010 
 Norsk kulturråds ærespris i 2023.

Referanser

Litteratur 
 Stein Østbø. Deilig er jorden : historien om tateren Elias Akselsen. Aschehoug, 2004. ISBN 8203229956

Eksterne lenker 
 
  En tater på vandring. Norsk dokumentar om Elias Akselsen

Romani
Norske folkemusikere
Statsstipendiater
Personer fra Nes kommune i Akershus